Da su policijski službenici spremni pomoći građanima čak i u situacijama koje nadilaze njihovu dužnost, svjedoči slučaj policijskog službenika Nikole Morovića iz Karlobaga. Njemu je 13. kolovoza ove godine, dok je obnašao samostalnu službu u prometnoj autoophodnji, oko 21.20 sati prišao vozač prolaznik Rino Žgrablić iz Pazina na kojemu se, ističe ličko-senjska policija, odmah uočilo da je u velikim problemima.

Nesretni Žgrablić policajcu je ispričao da mu se u Zadru dogodio kvar na kotaču teretnog vozila. Sve novce koje je imao dao je za popravak pa nije imao ni za hranu ni za vodu. S obzirom na to da dulje vrijeme nije jeo, nije se osjećao dobro i imao je bolove u trbuhu. Kako zbog vremena trajanja upravljanja teretnim motornim vozilom nije smio dalje upravljati već je bio ''osuđen“ na 12-satno prenoćište u svom vozilu na obližnjem ugibalištu, u očaju nije znao što bi dok nije ugledao policijsko vozilo te se obratio policajcu Moroviću. Zamolio ga je da mu posudi novac za sendvič i vodu, a povrat je garantirao pružanjem svoje osobne iskaznice u zalog.

Policajac Morović je to odbio i ne oklijevajući ni trena očajnom vozaču pružio novčanicu od 50 kuna. Tjedna dana poslije Žgrablić je napisao pismo policiji u kojoj se službeniku Moroviću zahvalio na humanoj pomoći te mu vratio 50 kuna. Postupak policajca Morovića nije prošao nezapaženo i kod nadređenih koji su ga pohvalili jer je ''dokazao svoju profesionalnost kao policajac i izazvao veliki ponos koji ne smije biti zanemaren''.

>>Policijskom super kombiju ne promiču neregistrirana i ukradena vozila

>>Policajci iz inozemstva: Čim nas vide, strani turisti su kao doma

Foto: PU ličko-senjska